钦定古今图书集成/历象汇编/岁功典/第007卷 > 书经 > 《洪范》
## 钦定古今图书集成/历象汇编/岁功典/第007卷 > 书经 > 《洪范》

《四、五纪》：一曰岁，二曰月，三曰日，四曰星辰，五曰历数。

〈疏〉“五纪”者，五事为天时之经纪也。一曰岁，从冬至以及明年，冬至为一岁，所以纪四时也。二曰月，从朔至晦，大月三十日，小月二十九日，所以纪一月也。三曰日，从夜半以至明日，夜半周十二辰为一日，所以纪一日也。四曰星辰，星谓二十八宿昏明迭见，辰谓日月别行，会于宿度，从子至于亥为十二辰，星以纪节气早晚，辰以纪日月所会处也，五曰“历数。”算日月行道所历，计气朔早晚之数所以

为一岁之历。凡此五者，皆所以纪天时，故谓之“五纪” 也。五纪不言时者，以岁月气节正，而四时亦自正。时随月变，非历所推。故不言时也。

王省惟岁，卿士惟月，师尹惟日。

〈注〉王所省职，兼所总群吏，如岁兼四时卿士，各有所掌，如月之有别。众正官之吏，分治其职，如日之有岁月。

日月之行，则有冬有夏。

〈蔡传〉日极南至于牵牛，则为冬至；极北至于东井，则为夏至；南北中东至角，西至娄，则为春秋分。月立春、春分从青道，立秋、秋分从白道，立冬、冬至从黑道，立夏、夏至从赤道。所谓“日月之行，则有冬有夏”也。